Pedro Almodóvar

**Pedro Almodóvar**, vlastným menom **Pedro Almodóvar Caballero**, (* 25. september 1949, Calzada de Calatrava, Španielsko) je španielsky filmový režisér.

## Biografia
Ako sedemnásťročný (v roku 1966) odišiel do Madridu, kde nemal absolútne žiadne zázemie. Pracoval v *Španielskej národnej telefónnej spoločnosti* a po práci kreslil komiksy, písal články pre undergroundové časopisy, hrával divadlo a spieval s vlastnou punkovou skupinou *Almodóvar and McNamara*. Začiatkom 70-tych rokov odišiel do Barcelony a začal nakrúcať krátkometrážne filmy na 8-milimetrový film. Úspešný bol už jeho debut *Pepi , Luci, Bom a ďalšie dievčatá z partie* o priateľských ale aj intímnych vzťahoch (často lesbických) členiek jednej ženskej rockovej skupiny. Film sa rýchlo stal kultovou záležitosťou medzi nonkonformnými mladými ľuďmi a v madridskom divadle *Alphavill* sa premietal niekoľko rokov.  Almodóvar sa nikdy netajil svojimi ateistickými názormi a nonkonformným spôsobom života. Bol tiež výrazným kritikom fašizoidného režimu diktátora Franca. Film *Ženy na pokraji nervového zrútenia* (1988) mu priniesol filmovú cenu *Félix '88* pre najlepšieho mladého režiséra a film bol nominovaný aj na cenu *Americkej filmovej akadémie* v kategórii najlepší cudzojazyčný film. Napokon *Oscara* v kategórii najlepší neanglický film získal za film *Všetko o mojej matke* (1999).

Vo svojich filmoch Almodóvar venuje pozornosť najmä analýze medziľudských vzťahov (napr. *Čo som komu urobila, že sa mi to stalo*; *Rozorvané objatia*), zobrazeniu ľudskej (homo)sexuality a rôznych podôb lásky (napr. *Spútaj ma!*, *Na dno vášne*, *Hovor s ňou*), skúmaniu vzťahu medzi rodičmi a deťmi (napr. vo filmoch *Všetko o mojej matke*, *Volver*), zneužívaniu detí (*Zlá výchova*), prípadne sa zamýšľa nad zneužívaním moderných technológií (film *Koža, v ktorej žijem*). 

V jeho filmoch sa obvykle mieša naraz niekoľko žánrov, od komédie po tragédiu, od sociálnej drámy po melodrámu, od thrilleru až po soft-porno. Almodóvarove filmy sú zvyčajne nakrúcané v španielskych exteriéroch a filmová kamera pracuje so starostlivo aranžovanými obrazmi (či už krajiny alebo interiérov, ktoré sú až „barokne“ rafinované). Aj scenáristicky patria Almodóvarove filmy (scenáre si často píše sám) k novátorským, často prekvapujú úsmevnými (niekedy nečakanými) zápletkami a dômyselnou pointou. Je možné povedať, že nad odbornou kritikou jeho niektorých (najmä raných) filmov výrazne prevažuje všeobecné uznanie jeho scenáristicko-režisérskych kvalít, ktorú potvrdzuje hlavne stále väčšia divácka popularita jeho filmov.

Pedro Almodóvar úzko spolupracuje s bratom Augustínom, s ktorým založil v roku 1987 produkčnú spoločnosť *El Deseo* (v preklade: Túžba), ktorá od toho času produkovala takmer všetky Almodóvarove filmy. Pedro Almodóvar patrí od polovice 80-tych rokov 20. storočia k najpopulárnejším španielskym režisérom. Najväčší kasový úspech mali jeho filmy z 90-tych rokov, ako napr. „Spútaj ma!“ (1991), „Na dno vášne“ (1997) „Všetko o mojej matke“ (1999) alebo „Hovor s ňou“ (2002). V jeho filmoch často vystupovali Almodóvarovi „dvorní“ herci ako  Carmen Maura, Victoria Abril, Antonio Banderas, alebo Penélope Cruz.

## Filmografia

* 1974 - *Film político*
* 1974 - *Dos putas, o historia de amor que termina en boda*
* 1975 - *La caída de Sódoma*
* 1975 - *Homenaje*
* 1975 - *El sueño, o la estrella*
* 1975 - *Blancor*
* 1976 - *Tráiler de 'Who's Afraid of Virginia Woolf?*
* 1976 - *Sea caritativo*
* 1976 - *Muerte en la carretera*
* 1977 - *Sexo va, sexo viene*
* 1978 - *Salomé*
* 1978 - *Folle... folle... fólleme Tim!*
* 1980 - *Pepi, Luci, Bom y otras chicas del montón*
* 1982 - *[[Labyrint vášní]]* (*Laberinto de pasiones*)
* 1983 - *[[V temnotách]]* (*Entre tinieblas*)
* 1984 - *[[Čo som komu urobila, že sa mi to stalo]]* (*¿Qué he hecho yo para merecer esto!!*)
* 1985 - *Tráiler para amantes de lo prohibido*
* 1986 - *Matador*
* 1987 - *[[Zákon túžby]]* (*La ley del deseo*)
* 1988 - *[[Ženy na pokraji nervového zrútenia]]* (*Mujeres al borde de un ataque de nervios*)
* 1990 - *[[Spútaj ma!]]* (*¡Átame!*)
* 1991 - *[[Vysoké opätky]]* (*Tacones lejanos*)
* 1993 - *Kika* 
* 1995 - *[[Kvet môjho tajomstva]]* (*La flor de mi secreto*) 
* 1997 - *[[Na dno vášne]]* (*Carne trémula*)
* 1999 - *[[Všetko o mojej matke]]* (*Todo sobre mi madre*)
* 2002 - *[[Hovor s ňou]]* (*Hable con ella*)
* 2004 - *[[Zlá výchova]]* (*La mala educación*)
* 2006 - *Volver*
* 2009 - *La concejala antropófaga*
* 2009 - *[[Rozorvané objatia]]* (*Los abrazos rotos*)
* 2011 - *[[Koža, v ktorej žijem]]* (*La piel que habito*)
* 2013 - *[[Rozkoš v oblakoch]]* (*Los amantes pasajeros*)
* 2016 - *Julieta*

## Literatúra
* MATÁKOVÁ, Viktória - HANÁKOVÁ, Petra: *Pedro Almodóvar.* Bratislava: Slovenský filmový ústav - Asociácia slovenských filmových klubov, 2005. 312 s. ISBN 80-85187-41-8

## Iné projekty

## Externé odkazy
* Pedro Almodóvar - oficiálna stránka  //
*  
* 
* FDb.cz - Pedro Almodóvar 

Kategória:Španielski filmoví režiséri
Kategória:Držitelia Oscara za najlepší originálny scenár
Kategória:Držitelia Čestného Césara
Kategória:Držitelia ceny BAFTA za najlepšiu réžiu